Pernille Sams (KF), 1998-10-20:
Ligesom i sidste samling, da lovforslaget sidst blev fremsat, er vi langt overvejende positivt stemt over for de foreslåede ændringer.
For os er der først og fremmest tre forhold, som er særdeles vigtige, og det første og allervigtigste er barnets tarv.
Det er det gennemgående tema, som vi vil lægge aller-, allermest vægt på: at der gives børn, som ofte lever under kummerlige og umenneskelige forhold, mulighed for et bedre liv, og at der i den proces, der ligger forud for adoptionsbeslutningen, lægges altafgørende vægt på, hvad der er bedst for dette barn.
Det andet er, at den godkendelsesprocedure af adoptanter, som ligger forud for adoptionen, og som er både ønskelig og nødvendig, skal være mere individuel og mindre firkantet, så mange egnede familier ikke på forhånd afskæres fra adoption, fordi reglerne er så firkantede.
Regelsættet for godkendelsesproceduren skal være godt og solidt, men det må ikke kvæle lysten til adoption. Samtidig synes vi, det er relevant at skele lidt til, at der slet ikke stilles samme krav til de kommende forældre i forbindelse med, at samfundet f.eks. bruger enorme ressourcer på at hjælpe familier til børn via kunstig befrugtning.
I begge tilfælde er der jo tale om kommende forældre, og at samfundet som mellemmand hjælper dem til en forældrerolle.
Derfor kan det nemt komme til at virke noget besynderligt, at hvis vi tager et ægtepar med en vis aldersforskel eller hvor en af ægtefællerne tidligere har været ramt af en bestemt sygdom, kan parret ikke adoptere et forladt barn fra den tredje verden, men det samme ægtepar kan måske godt få foretaget kunstig befrugtning, så det selv bliver i stand til at få et barn. Vi ser hellere, at flere får adoptionsmulighed, så flere af verdens dårligst stillede børn får mulighed for en bedre tilværelse.
Det vil det nærværende forslag hjælpe med til, og det finder vi er vældig positivt.
Jeg kan henvise til vore bemærkninger fra dengang og i øvrigt understrege et par af de vigtigste ting.
Vi synes, det er godt, at alderskravet blødes op, vi synes, det er godt, at muligheden for adoption af flere børn blødes op, vi synes, det er godt, at handicappede får mulighed for at adoptere, og vi synes, det er godt, at helbredskravene for adoptanterne blødes op.
Vi understreger dette, fordi reglerne har været alt for strenge og ufravigelige, også i tilfælde, hvor der kom åbenbart uretfærdige afgørelser ud af det.
Det er godt med regler, men de skal kunne administreres mere individuelt.
Enlige har f.eks. ret til at adoptere, men hvorfor i alverden må et ægtepar, hvor den ene for mange år siden har fået transplanteret en nyre og siden da har været frisk og rask, pludselig ikke adoptere?
Hvorfor skulle de dog være blevet et dårligere forældrepar, fordi den ene ægtefælle har fået en ny nyre mange år tidligere og siden da har fungeret smaddergodt?
Det er bare et af de mange konkrete eksempler på en unødig firkantet praksis, som i dag stiller kommende adoptivforældre i nogle urimelige situationer, og som gør, at vi i dag ser frem til en langt bedre lovgivning.
Derfor vil De Konservative være meget aktive i det kommende udvalgsarbejde.
Vi vil stille en række spørgsmål, og vi vil prøve de forskellige elementer i forslaget af, så vi sikrer den rette balance, sikrer børnenes tarv og sikrer gode, succesfulde adoptioner til kærlige familier, der kan give børnene et godt liv, samtidig med at vi sikrer familierne en ordentlig behandling i proceduren omkring godkendelsen.